SHBA ndryshojnë politikën e luftës kundër drogës
Zyrtarët thonë se lufta ndaj drogës do të përqendrohet tani më shumë tek parandalimi dhe trajtimi
Administrata e Presidentit Obama tha se po e ndryshon politikën kundër drogës dhe se do të zbatojë një taktikë të re që përqendrohet më tepër te parandalimi dhe trajtimi. Por kritikët thonë se politika e re nuk ndryshon shumë përveç terminologjisë së përdorur. Kartelet meksikane të drogës dhe dhuna mes grupeve kriminale shpesh bëhen fajtore për problemin e drogës në Amerikë. Por shefi i Shtëpisë së Bardhë për politikën ndaj drogës, Gil Kerlikowske thotë se një pjesë e mirë e fajit duhet kërkuar në anën amerikane të kufirit. Në strategjinë e re nuk flitet më për një “luftë kundër drogës." Shumë amerikanë e kuptojnë se kjo luftë nuk fitohet thjesht përmes zbatimit të rreptë të ligjit. Zoti Kerlikowske provon me anë të shifrave se sa i rëndë është bërë ky problem. Zoti Kerlikowske thotë se policia kudo në Amerikë ndjen nervozizëm nga barrestimet e shumta të përdoruesve të drogës, të cilët shpesh janë përsëritës. Ai tha se strategjia e re përqendrohet më tepër te parandalimi dhe trajtimi si dhe te shkëmbimi i shiringave që synon t’i joshë përdoruesit për të marrë trajtim. Strategjia e re orientohet paksa edhe në imitimin e atyre vendeve të cilat prej një kohe të gjatë e trajtojnë drogimin si sëmundje dhe jo si krim. Në Hollandë, autoritetet përqendrohen te krimet dhe sëmundjet që lidhen me drogën por e lejojnë përdorimin e saj nëpër kafene. Por zoti Kerlikowske e quan legalizimin e drogës diçka të papranueshme. Në Amerikë, thotë ai, njerëzit abuzojnë madje edhe me morfinat. Shtete si Kalifornia që e kanë legalizuar marihuanën për qëllime mjeksore u kritikuan nga zoti Kerlikowske. Por disa analistë mendojnë se mënyra më e mirë për të luftuar drogën është përmes legalizimit të saj. Bill Piper është drejtor i Aleancës për Politikën ndaj Drogës. Ai thotë se strategjia e re është më tepër një vazhdim i luftës kundër drogës. Në fakt, megjithëse strategjia përqendrohet më tepër te parandalimi dhe trajtimi, shumica e fondeve përsëri do të vazhdojë të shpenzohet në zbatimin e rreptë të ligjit.